- Victor Hănescu a vorbit despre reducerea suspendării Simonei Halep
- Suspendarea fostului număr 1 WTA a fost redusă la 9 luni
Victor Hănescu a vorbit despre reducerea suspendării Simonei Halep. Dubla câştigătoare de Grand Slam a primit o veste uriaşă din partea Tribunalului de Arbitraj Sportiv de la Lausanne. După ce a primit o suspendare de patru ani pentru testul pozitiv de la US Open, suspendarea a fost redusă de TAS.
În urma apelului făcut la Lausanne, suspendarea a fost redusă la numai 9 luni, astfel încât Simona Halep poate reveni în circuitul WTA.
Victor Hănescu, despre reducerea suspendării Simonei Halep
Victor Hănescu, fostul tenismen român, a comentat vestea momentului în sportul românesc şi vorbit despre cât de mult înseamnă revenirea Simonei Halep pentru tenisul şi sportul românesc.
Hănescu se aşteaptă că Halep să revină cât mai repede, mai ales că fostul număr 1 WTA a continuat să se antreneze în această iarnă:
"E incredibilă vestea. Numai când auzi asta te gândeşti că Simona va reveni pe teren. Te gândeşti că a demonstrat că este nevinovată, că lucrurile au fost diferite de ce s-a spus până acum şi că are şanse să revină pe teren, să joace şi să aducă trofee pentru România. Sigur va reveni în curând, am văzut că iarna asta s-a mai antrenat la Dubai, nu a rupt legătura cu tenisul total. E o veste pe care clar o aştepta şi, dacă va reveni, clar va arăta că este dispusă să joace şi să arate că a fost nevinovată în toată povestea asta", a declarat Victor Hănescu, în exclusivitate pentru Antena Sport.
Simona Halep, victorie la TAS | A primit o suspendare de nouă luni
Simona Halep a înregistrat o victorie uriaşă la TAS şi a primit o suspendare de nouă luni! Româncei i-a fost redusă pedeapsa iniţială de patru ani, pe care o primise din partea ITIA!
Simona Halep va putea reveni pe terenul de tenis. TAS a anulat proba de sânge din paşaportul biologic al româncei şi i-a redus semnificativ pedeaspa acesteia.
Vestea că Halep a primit nouă luni de suspendare a fost anunţată de Antena 3 CNN. Simona Halep a fost audiată la TAS în perioada 7-9 februarie. Aceasta a fost suspendată de la începutul lunii octombrie 2022, după ce a fost depistată cu Roxadustat. Testele pozitive au ieşit după participarea acesteia la US Open 2022.
De atunci, Simona Halep nu a mai bifat niciun meci oficial şi a ieşit din clasamentul WTA. Halep a susţinut, în faţa judecătorilor de la TAS, că substanţa interzisă a fost găsită în corpul ei ca urmare a faptului că a consumat un supliment contaminat.
La procesul susţinut la Tribunalul de la Lausanne, Patrick Mouratoglou şi Candice Gohier şi-au asumat vina pentru cele întâmplate cu fostul lider WTA, aceştia fiind cei care i-au recomandat suplimentul care s-a dovediat a fi contaminat.